อีกหนึ่งคาเฟ่ในย่านถนนถลางที่มีความแตกต่างจากร้านอื่นๆ ตรงที่ร้านนี้มีขนมหวาน หน้าตาน่ารักๆ โดยเฉพาะเมนูดับร้อนยอดนิยมในช่วงนี้ อย่างบิงซูที่ดูจะล่อตาล่อใจเด็กๆ ผมเองก็มาตามล่าเมนูนี้เช่นกันครับ 

[ที่ตั้งและบรรยากาศ] ถนนถลาง ร้านตกแต่งโทนสีฟ้าขาว สไตล์ท้องทะเล กะลาสี ดูสบายตา นั่งไปชิลล์ๆ ไปเหมาะกับฤดูร้อนเลยทีเดียวครับ  

เมนูขนมและเครื่องดื่มมีให้เลือกหลากหลายพอสมควร เมนูเด่นๆ คงต้องให้บิงซู เกล็ดน้ำแข็งนี่แหละครับ หน้าตาน่ารัก แถมมีรูปประกอบพร้อมในเมนูไม่ต้องเสียเวลาจินตนาการ แต่ราคาถือว่าสูงเลยทีเดียว 

เมนูที่สั่ง 
1. Melon miami (259 บาท) คาดหวังไว้เยอะครับกับเมนูนี้ แต่พอเสิร์ฟมา อ้าวเฮ้ยย !! ทำไมไซส์มินิแบบนี้ ? มันดูเล็กจนไม่น่าจะเหมาะสมกับราคาเลย T T เกล็ดน้ำแข็งเนื้อหยาบๆ กลิ่นนมเด่นชัดเจนบวกกับนมข้นหว๊านนน หวานนน นอกจากไม่ฟินแล้วยังเลี่ยนอีก ส่วนเนื้อเมล่อนสคูปจิ๋วๆ 5-6 สคูป เนื้อแน่นแข็ง ไม่หอมหวาน ไม่ฉ่ำ ไม่เย็น ถ้าจะบอกว่าคัดสรรมาเป็นอย่างดี .. คงไม่ใช่ !!! ทุกคนลงความเห็นว่าสั่งมาให้ถ่ายรูปสวยเพื่อเชคอิน พอ !!! 

2. MILO crepe cake (165 บาท) เค้าบอกว่าประกอบด้วยแป้งเครปไมโลซ้อนกัน 18 เลเยอร์ ...สูงเป็นคอนโด อ่อ ...ก็เลยราคาสูงสินะ ทอปปิ้งด้วยซอสไมโล ไมโลครัมเบิลและนักเก็ต แป้งเครปนุ่มอร่อย บวกกับวิปครีมนุ่มๆ ไมโลรสเข้มข้น ครัมเบิลและนักเก็ตกรุบๆ อันนี้ผมยอม ... เพราะอร่อยดี แม้ว่าราคาจะสูง (ไปนะ !!) 

3. เครื่องดื่ม ผมสั่งแตงโมปั่น (90 บาท) เสิร์ฟมาในขวดแก้วเล็กๆ อารมณ์ไปหยิบขวดแยม มาใส่ยังไงยังงั้น เข้าใจว่าเป็นสไตล์ ... แต่มันน้อยไปมั้ยเมื่อเทียบกับราคา ส่วนรสชาติ ...แตงโมก็คือแตงโม แต่ที่มากกว่าแตงโมคือรสหวาน หว๊านนน หวานนน สดชื่นแบบเบาหวานจะตามมา โกโก้เย็น แก้วนี้ก็หวาน ... คิดในใจ เออ สูตรเค้าก็คงติดหวานเป็นธรรมดา แต่ที่เทพกว่า เพื่อนผมสั่งน้ำมะนาว ก็ยังหวานเลย ... ฤดูร้อน มะนาวแพงสินะ !! เลยเพิ่มไซรัปให้ทดแทน     

โดยรวมที่ชอบมากที่สุดคงเป็นบรรยากาศที่ดูสบายตานี่แหละ เมนูของหวาน/ขนมและเครื่องดื่ม หน้าตาดูดี ราคาสูง แต่ปริมาณกับรสชาติไม่ได้สัมพันธ์กับราคาครับ การบริการ พนักงานน่ารัก เอาใจใส่ลูกค้าดีน่ะ เอาเป็นว่ามาพักหลบร้อน นั่งคุยกับเพื่อนๆ ได้ ลุกจ่ายตังค์ปั๊บสบายกระเป๋าเลย มื้อนี้สนนราคา 700+ บาท ผมขอแปะไว้ 3 ดาว ละกันเพราะติดใจในบรรยากาศ 